Retssagen mod den tidligere kommunalpolitiker i Østjylland, Per Zeidler, nærmer sig sin afslutning.

Det har været en retssag med meget dramatik, men det næstsidste retsmøde mod en tidligere byrådspolitiker i Syddjurs, Per Zeidler, skabte knap så mange kulørte overskrifter. De foregående retsmøder har ellers indeholdt både beskyldninger om deltagelse i såkaldte gangbang-arrangementer og udvandring fra retssalen af den tiltalte, men mandag var det igen almindelige tilstande. Her skulle anklager Kim Kristensen som den første komme med sin procedure. Det er her,  advokaterne har mulighed for at udlægge, hvad de mener, der er sket i sagen ud fra de beviser, der er fremlagt i retten. Det er også her, at advokaterne kan fortælle retten, hvor lang en straf, de mener, Per Zeidler skal have. - Hvis tiltalte kendes skyldig, skal det straffes med fængsel i ikke under et år, sagde specialanklager Kim Kristensen under sin procedure ved byretten i Aalborg. Skjulte optagelser særligt vigtige Et af de vigtigste beviser for anklagemyndigheden er en række skjulte optagelser lavet af en muldvarp fra et produktionsselskab. Muldvarpen udgav sig for at være interesseret i at deltage i et gangbang-arrangement hos den tidligere politiker og fik lov til at overvære et gangbang en dag i juni 2019. Undervejs lavede muldvarpen skjulte optagelser – blandt andet når hun snakkede med Per Zeidler. - Tiltalte gav eksplicit udtryk for, at hans fortjeneste ved kvindernes seksuelle ydelser ville være 20 procent, forklarede Kim Kristensen og fortalte videre, at de 20 procent går igen i et dokument, hvor den tiltalte stiller nogle forslag til forholdet mellem ham og hans sugarbabe. Omvendt afviser eks-politikerens tidligere sugarbabe , at den tiltalte fik 20 procent af indtjeningen ved hendes seksuelle ydelser. - Tiltalte siger, at han fortalte muldvarpen det, hun forventede at høre. Det han sagde var direkte løgn. Jeg synes ikke, tiltalte virkede mistænksom eller som en, der ville bilde muldvarpen noget ind. Hvis han virkelig mente, at muldvarpen kunne være journalist, ville han kunne bringe sig selv i søgelyset overfor en mulig straffesag, og derfor mener jeg ikke, det er troværdigt, fortalte Kim Kristensen også under sin procedure. "Blækket var knap tørt" I 2019 blev Per Zeidler dømt for en lignende sag fra Vejle ved have arrangeret 73 gangbangs. Altså rufferi ved at have modtaget penge for at sætte gangbangs op. Dengang fik han en betinget dom på seks måneders fængsel, men denne gang mener anklageren altså, at han skal straffes med fængsel i ikke under et år. Det skyldes blandt andet, at anklageren mener, at det er skærpende, at den tiltalte er dømt for ligeartet kriminalitet. Derudover husker anklageren retten på, at det første strafbare forhold, Per Zeidler er tiltalt for ved retten i Aalborg, blev begået kun godt en uge efter dommen i 2019. - Blækket var knap tørt, inden tiltalte gik i gang igen og udviste total mangel på respekt for byretsdommen, sagde Kim Kristensen. Den manglende respekt for den betingede dom for snart fire år siden, bør, efter anklagerens opfattelse, betyde, at Per Zeidler, denne gang, skal idømmes en ubetinget fængselsstraf uanset længde.